બધા માણસો એક વખતે મેઘધનુષ જોતા હોય છે ત્યારે તે બધા એક જ મેઘધનુષ જૂએ છે એમ ન જાણવું. આ વાંચીને કેટલાંકને આશ્ચર્ય લાગશે, પણ એ ખરી જ વાત છે. બધા જોનારા જુદાં જુદાં ધનુષ જોતા હોય છે કેમકે જે વરસાદનાં ટીપા વડે પૃથક્કરણ થઈને એકની આંખે મેઘધનુષ દેખાય છે તે જ ટીપા વડે બીજાંને મેઘધનુષ દેખાતું નથી. બીજો જે મેઘધનુષ દેખે છે તે તો બીજાં જ ટીપાથી ઉત્પન્ન થયેલું હોય છે. મેઘધનુષ જોનારા બધાની આંખ કાંઈ એક સ્થળે હોતી નથી કે જેથી એક જ ટીપામાંથી આવેલું કિરણ સઘળાની આંખમાં પ્રવેશ કરી શકે. જો જુદાં જુદાં ટીપાંમાંથી અલગ થયેલા જુદા જુદા કિરણને લીધે એ બધાં મેઘધનુષ રચાતા હોય, તો એ મેઘધનુષ જુદાં જુદાં જ હોવાં જોઈએ. પણ ઘણું કરીને એ સમે બધાં ટીપાંનું ઘટત્વ સરખું જ હોય છે. તેથી એ બધાં મેઘધનુષ જુદાં હોવા છતાં સરખાં દેખાય છે. અલબત્ત, કોઈ વખત એમ પણ બને કે તે સરખાં ન પણ હોય.